Nordjyderne skærer tilsyneladende ikke ned i feriebudgettet i år. En ny undersøgelse viser, at vi har planer om at bruge flere penge på ferier i år.

Hver nordjyde forventer at bruge næsten 1500 kr. mere på ferierejser i 2012 end sidste år. Trods krise og økonomisk usikkerhed er det ikke på ferien, danskerne vil spare. Faktisk har vi planer om at bruge flere penge på ferier i år, sammenlignet med sidste år. Især i Nordjylland truer krisen ikke ferien. Således planlægger nordjyderne at bruge mere end 8 pct. mere på feriebudgettet i år. Det viser en undersøgelse om danskernes ferieforbrug, som hoteleksperten Hotels.com har foretaget. Undersøgelsen viser, at nordjyderne har tænkt sig at bruge  19.150 kroner på ferier, mens midtjydernes feriebudget lyder på 18.500 kroner. Nordjyderne forudser således, at de vil skrue feriebudgettet op med 8 pct. (svarende til ca. 1500 kr.) i år sammenlignet med sidste år, hvor hver nordjyde i gennemsnit spenderede 17.600 kr. på ferierejser fordelt på hele året. Stik mod forventningerne tyder noget altså på, at nordjyderne ikke kommer til at holde igen med feriebudgettet i 2012. Hvilket de heller ikke gjorde sidste år, hvor feriebudgettet ligeledes steg sammenlignet med 2010.